## Zakon o izmjenama i dopunama Zakona o prostornom uređenju

### NN 68/1998 (12.5.1998.), Zakon o izmjenama i dopunama Zakona o prostornom uređenju

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O PROSTORNOM UREĐENJU**

Proglašavam Zakon o izmjenama i dopunama Zakona o prostornom uređenju,
koji je donio Zastupnički dom Hrvatskoga državnog sabora na sjednici 24.
travnja 1998.

Broj: 081-98-996/1
Zagreb, 4. svibnja 1998.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O PROSTORNOM UREĐENJU**

Članak 1.

U Zakonu o prostornom uređenju ("Narodne novine", broj 30/94.) članak
1. mijenja se i glasi:

"Ovim se Zakonom uređuju sustav prostornog uređenja, uvjeti i način
izrade, donošenja i provođenja dokumenata prostornog uređenja te nadležnost
tijela državne uprave i tijela jedinica lokalne samouprave i uprave u provedbi
mjera i aktivnosti kojima se osigurava planiranje i uređivanje prostora
Republike Hrvatske (u daljnjem tekstu: Država).

Prostornim uređenjem osiguravaju se uvjeti za gospodarenje, zaštitu
i upravljanje prostorom Države kao osobito vrijednim i ograničenim nacionalnim
dobrom."

Članak 2.

U članku 4. stavku 2. iza riječi: "tih dokumenata" dodaju se riječi:
"i ovlašteni arhitekti koji samostalno obavljaju stručne poslove prostornog
uređenja".

Članak 3.

U članku 6. stavku 1. riječi: "Ministarstva graditeljstva i zaštite
okoliša" zamjenjuju se riječima: "Ministarstva prostornog uređenja, graditeljstva
i stanovanja".

U stavku 3. riječi: "ministar graditeljstva i zaštite okoliša" zamjenjuju
se riječima: "ministar prostornog uređenja, graditeljstva i stanovanja".

Članak 4.

U članku 7. stavak 4. mijenja se i glasi:

"Županijski, odnosno Gradski zavod može izrađivati i prostorni plan
uređenja općine i grada i generalni urbanistički plan te obavljati stručno
analitičke poslove iz područja prostornog uređenja ako mu izradu tih planova,
odnosno obavljanje poslova povjeri Ministarstvo ili županijsko, odnosno
Gradsko poglavarstvo."

Iza stavka 4. dodaje se stavak 5. koji glasi:

"Uvjete koje mora ispunjavati županijski, odnosno Gradski zavod da bi
mogao obavljati poslove izrade prostornih planova propisuje ministar."

Članak 5.

U članku 8. stavak 1. mijenja se i glasi:

"Pravna osoba registrirana za stručne poslove prostornog uređenja može
izrađivati prostorne planove ako ima zaposlenog najmanje jednog ovlaštenog
arhitekta, a stručne podloge za izdavanje lokacijskih dozvola može izrađivati
ako ima zaposlenog najmanje jednog ovlaštenog arhitekta ili ovlaštenog
inženjera."

Članak 6.

Iza članka 8. dodaje se članak 8a. koji glasi:

"Članak 8a.

Ovlašteni arhitekt koji samostalno obavlja stručne poslove prostornog
uređenja može izrađivati detaljne planove uređenja i stručne podloge za
izdavanje lokacijskih dozvola pod uvjetom da nije u radnom odnosu u pravnoj
osobi.

Ovlašteni arhitekt koji samostalno obavlja stručne poslove prostornog
uređenja može imati samo jedan ured."

Članak 7.

U glavi III. riječi: "DOKUMENTI PROSTORNOG UREĐENJA" zamjenjuju se riječima:
"DOKUMENTI PRAĆENJA STANJA U PROSTORU".

Članak 8.

Iza članka 11. dodaje se članak 11a. koji glasi:

"Članak 11a.

Županijski, odnosno Gradski zavod, odnosno upravni odjel općine i grada
dužni su Ministarstvu, županijskom, odnosno Gradskom uredu nadležnom za
poslove prostornog uređenja i županijskom, odnosno Gradskom zavodu dostaviti
Izvješće i Program mjera, odnosno njihove izmjene i dopune u roku od 15
dana od dana objave u glasilu jedinice lokalne samouprave i uprave."

Članak 9.

Iza članka 11a. dodaje se nova glava IV. koja glasi:

"IV. DOKUMENTI PROSTORNOG UREĐENJA".

Članak 10.

Članak 13. mijenja se i glasi:

"Dokumenti prostornog uređenja jesu:

1. Strategija i Program prostornog uređenja Države

2. prostorni planovi

- Prostorni plan županije i Grada Zagreba

- Prostorni plan područja posebnih obilježja

- Prostorni plan uređenja općine i grada

- Generalni urbanistički plan

- Urbanistički plan uređenja

- Detaljni plan uređenja.

Članak 11.

U članku 14. stavku 2. riječi: "ili drugi dokumenti prostornog uređenja"
zamjenjuju se riječima: "područja posebnih obilježja".

Članak 12.

U članku 16. stavku 2. riječi: "i druge dokumente prostornog uređenja"
brišu se.

Članak 13.

U članku 18. stavku 1. iza riječi: "uvažavanjem" dodaju se riječi: "društveno
gospodarskih" i stavlja se zarez.

U stavku 2. iza riječi: "prostora", dodaje se riječ: "prostornih".

Članak 14.

U članku 19. stavak 1. mijenja se i glasi:

"Prostorni plan iz članka 18. ovoga Zakona donosi županijska, odnosno
Gradska skupština po pribavljenoj suglasnosti Ministarstva o njegovoj usklađenosti
s odredbama ovoga Zakona, Strategijom i Programom prostornog uređenja Države
i prostornim planovima susjednih županija, odnosno Grada Zagreba te po
pribavljenom mišljenju predstavničkih tijela općina i gradova na području
županije."

Stavak 2. briše se.

U stavku 3. riječi: "i 2." brišu se, a iza riječi: "plana" dodaju se
riječi: "i obrađenih primjedaba iznesenih u javnoj raspravi."

Stavak 4. briše se.

Članak 15.

Članak 24. mijenja se i glasi:

"Prostorni plan uređenja općine ili grada donosi općinsko, odnosno gradsko
vijeće, po pribavljenoj suglasnosti županijskog ureda nadležnog za poslove
prostornog uređenja o njegovoj usklađenosti sa prostornim planom županije.

Županijski ured suglasnost iz stavka 1. ovoga članka izdaje po prethodno
pribavljenom mišljenju županijskog zavoda za prostorno uređenje, koji je
svoje mišljenje dužan dostaviti u roku od 30 dana. U slučaju da ne dostavi
mišljenje u propisanom roku, smatrat će se da je mišljenje dano.

Županijski ured dužan je dostaviti suglasnost u roku od 60 dana od dostave
prijedloga prostornoga plana i obrađenih primjedaba s javne rasprave. U
slučaju da ne dostavi suglasnost u propisanom roku, smatrat će se da je
suglasnost dana."

Članak 16.

U članku 25. stavku 1. riječi: "Generalni plan uređenja" zamjenjuju
se riječima: "Generalni urbanistički plan".

Članak 17.

U članku 26. stavku 1 riječi: "generalni plan uređenja" zamjenjuju se
riječima: "generalni urbanistički plan", a broj: "10.000" zamjenjuje se
brojem: "15.000".

U stavku 2. riječi: "generalni plan uređenja" zamjenjuju se riječima:
"generalni urbanistički plan".

Stavak 3. briše se.

U dosadašnjem stavku 4. koji postaje stavak 3. riječ: "plan" zamjenjuje
se riječima: "urbanistički plan".

U dosadašnjem stavku 5. koji postaje stavak 4. riječi: "generalnog plana"
zamjenjuju se riječima: "generalnoga urbanističkog plana".

Članak 18.

Iza članka 26. dodaju se članci 26a. i 26b. koji glase:

"Članak 26a.

Urbanistički plan uređenja utvrđuje osnovne uvjete korištenja i namjene
javnih i drugih površina za naselje, odnosno dio naselja, prometnu, odnosno
uličnu i komunalnu mrežu te ovisno o posebnosti prostora smjernice za oblikovanje,
korištenje i uređenje prostora.

Urbanistički plan iz stavka 1. ovoga članka sadrži način i oblike korištenja
i uređenja javnih i drugih prostora, način uređenja prometne, odnosno ulične
i komunalne mreže te druge elemente ovisno o području obuhvata.

Urbanističkim planom iz stavka 1. ovoga članka može se utvrditi obveza
izrade detaljnih planova uređenja za uža područja unutar obuhvata tog plana.

Članak 26b.

Urbanistički plan uređenja donosi se za naselja, odnosno dijelove naselja
koja su sjedišta gradova, za naselja, odnosno dijelove naselja registrirana
kao povijesne urbanističke cjeline te za naselja, određena prostornim planom
županije i Grada Zagreba, odnosno Programu mjera.

Granice područja za koje se izrađuje urbanistički plan uređenja utvrđuju
se prostornim planom uređenja općine i grada, odnosno prostornim planom
Grada Zagreba ili generalnim urbanističkim planom Grada Zagreba.

Urbanistički plan uređenja donosi općinsko ili gradsko vijeće, odnosno
Skupština Grada Zagreba.

Na postupak izrade i donošenja plana iz stavka 1. ovoga članka primjenjuju
se odredbe članka 24. ovoga Zakona."

Članak 19.

U članku 28. stavak 1. mijenja se i glasi:

"Obveza izrade detaljnog plana uređenja s granicama obuhvata utvrđuje
se prostornim planom šireg područja, odnosno Programom mjera."

U stavku 2. riječ: "gradska" zamjenjuje se riječju: "Gradska", a riječi:
"na čijem području se nalazi naselje za koje se izrađuje plan", brišu se.

Članak 20.

Članak 29. mijenja se i glasi:

"Tijelo državne uprave i pravne osobe s javnim ovlastima dužne su osigurati
podatke i dokumente iz svoga djelokruga potrebne za izradu dokumenata prostornog
uređenja.

Ako tijelo državne uprave ili pravna osoba s javnim ovlastima ne osigura
podatke i dokumente iz stavka 1. ovoga članka županijski, odnosno Gradski
zavod pribavit će te podatke i dokumente na trošak toga tijela, odnosno
osobe."

Članak 21.

Iza članka 29. dodaje se članak 29a. koji glasi:

"Članak 29a.

O prijedlogu prostornoga plana te prijedlogu izmjena, dopuna i stavljanju
izvan snage prostornoga plana provodi se javna rasprava.

Način i postupak provođenja javne rasprave te način i sudjelovanje tijela
državne uprave, jedinica lokalne samouprave i uprave, pravnih osoba s javnim
ovlastima i građana u tom postupku propisat će Vlada Republike Hrvatske."

Članak 22.

Članak 30. mijenja se i glasi:

"Dokument prostornog uređenja užega područja mora biti usklađen s dokumentom
prostornog uređenja širega područja."

Članak 23.

U članku 31. stavak 1. mijenja se i glasi:

"Prostorni planovi sadrže tekstualni dio (obrazloženje i odredbe za
provođenje plana) i grafički dio."

U stavku 2. iza riječi: "prikaza" dodaju se riječi: "i standard elaborata".

Članak 24.

U članku 32. iza stavka 2. dodaje se stavak 3. koji glasi:

"Županije, Grad Zagreb, općine i gradovi dužni su Ministarstvu, županijskom,
odnosno Gradskom uredu nadležnom za poslove prostornog uređenja i županijskom,
odnosno Gradskom zavodu za prostorno uređenje dostaviti prostorni plan
(tekstualni i grafički dio) s odlukom o donošenju u roku od 15 dana od
dana objave u glasilu jedinice lokalne samouprave i uprave."

Članak 25.

U glavi: "IV. PROVOĐENJE DOKUMENATA PROSTORNOG UREĐENJA" broj: "IV"
zamjenjuje se brojem: "V".

Članak 26.

U članku 34. stavak 3. mijenja se i glasi:

"Iznimno od stavka 2. ovoga članka lokacijska dozvola ne izdaje se za
zahvate u prostoru:

- na području za koje je donesen detaljni plan uređenja i

- određene propisom koji donosi ministar."

Iza stavka 3. dodaju se stavci 4., 5. i 6. koji glase:

"Propisom iz stavka 3. alineja 2. ovoga članka propisat će se postupanje
u provedbi takvih zahvata u prostoru.

U slučaju međusobne neusklađenosti dokumenta prostornog uređenja užega
područja s dokumentom prostornog uređenja širega područja lokacijska se
dozvola izdaje na temelju dokumenta prostornog uređenja šireg područja.

U postupku donošenja odluke o koncesiji prema posebnom propisu na temelju
koje će se provesti zahvat u prostoru na području za koje nije donijet
detaljni plan uređenja mora se ishoditi lokacijska dozvola."

Članak 27.

U članku 35. stavku 2. riječi: "po pribavljenom mišljenju županijskog
ureda, odnosno gradskog ureda Grada Zagreba, nadležnog za poslove prostornog
uređenja", brišu se.

Iza stavka 2. dodaju se novi stavci 3. i 4. koji glase:

"U postupku iz stavka 2. ovoga članka Ministarstvo pribavlja od županijskog
ureda, odnosno gradskog ureda Grada Zagreba nadležnog za poslove prostornog
uređenja mišljenje o dokumentaciji prostora koja utječe na zahvat u prostoru.

Mišljenje iz stavka 3. ovoga članka nadležni ured dužan je dostaviti
u roku od 30 dana. U slučaju da ne dostavi mišljenje u propisanom roku,
smatrat će se da je mišljenje dano."

Dosadašnji stavak 3. postaje stavak 5.

Članak 28.

U članku 36. stavak 1. mijenja se i glasi:

"Lokacijskom se dozvolom ovisno o vrsti zahvata u prostoru određuje:

- oblik i veličina građevne čestice, odnosno obuhvat zahvata u prostoru

- namjena građevine

- veličina i površina građevine

- smještaj jedne ili više građevina na građevnoj čestici, odnosno unutar
zahvata u prostoru

- oblikovanje građevine

- uređenje građevne čestice

- način i uvjeti priključenja građevne čestice, odnosno građevine na
javno prometnu površinu i komunalnu infrastrukturu

- način sprječavanja nepovoljna utjecaja na okoliš i

- drugi elementi važni za zahvat u prostoru, prema posebnim propisima."

U stavku 2. riječ "i" briše se.

Članak 29.

Članak 37. mijenja se i glasi:

"Zahtjevu za izdavanje lokacijske dozvole prilaže se izvadak iz katastarskoga
plana, opis i idejno rješenje namjeravana zahvata u prostoru.

Idejnim rješenjem, u smislu ovoga Zakona, smatra se grafički prikaz
prostornih, funkcionalnih, oblikovnih i po potrebi tehničko-tehnoloških
obilježja zahvata u prostoru.

Zahtjevu za izdavanje lokacijske dozvole za zahvat u prostoru za koji
se prema posebnom propisu ne izdaje građevna dozvola prilaže se i idejni
projekt u smislu posebnog propisa te dokaz o pravu vlasništva zemljišta,
odnosno građevine ili ugovor, odnosno akt nadležnog državnog tijela na
temelju kojega je podnositelj zahtjeva stekao pravo izvođenja toga zahvata
u prostoru.

Zahtjevu za izdavanje lokacijske dozvole koju izdaje Ministarstvo te
za zahvate u prostoru određene programom mjera županije, odnosno Grada
Zagreba prilaže se stručna podloga za izdavanje lokacijske dozvole."

Članak 30.

Iza članka 37. dodaje se članak 37a. koji glasi:

"Članak 37a.

Stručna podloga za izdavanje lokacijske dozvole izrađuje se u svrhu
pripreme namjeravanog zahvata u prostoru. Izradu stručne podloge za građevinu
od važnosti za Republiku Hrvatsku usklađuje Ministarstvo, a za zahvat u
prostoru određen Programom mjera županije, odnosno Grada Zagreba županijski
odnosno Gradski ured nadležan za poslove prostornog uređenja.

Stručna podloga za izdavanje lokacijske dozvole sadrži elemente zahvata
u prostoru i moguće utjecaje toga zahvata na okoliš određene dokumentima
prostornog uređenja."

Članak 31.

Članak 38. mijenja se i glasi:

"Tijelo državne uprave iz članka 35. ovoga Zakona u postupku izdavanja
lokacijske dozvole u svrhu određivanja elemenata zahvata u prostoru iz
članka 36. stavka 1. ovoga Zakona zatražit će od nadležnih tijela državne
uprave, odnosno pravnih osoba s javnim ovlastima suglasnosti, uvjete, potvrde,
mišljenja i druge akte kada je to određeno posebnim propisima.

O izdavanju ili odbijanju izdavanja suglasnosti, uvjeta, potvrda, mišljenja
i drugih akata nadležno tijelo državne uprave, odnosno pravna osoba dužna
je, na temelju dostavljenog izvatka iz katastarskog plana te opisa i idejnog
rješenja ili idejnoga projekta namjeravana zahvata u prostoru, odnosno
stručne podloge za izdavanje lokacijske dozvole, donijeti odluku i dostaviti
je tijelu nadležnom za izdavanje lokacijske dozvole u roku od 30 dana.

Ako nadležno tijelo državne uprave, odnosno pravna osoba ne donese odluku
u roku određenom u stavku 2. ovoga članka, elemente zahvata u prostoru
koji proizlaze iz posebnih propisa odredit će tijelo nadležno za izdavanje
lokacijske dozvole sukladno dokumentu prostornog uređenja, a zatražena
suglasnost, uvjeti, potvrda, procjena, mišljenje ili drugi akt smatrat
će se time izdanim.

Iznimno od stavka 1. ovoga članka tijelo državne uprave iz članka 35.
ovoga Zakona zatražit će od podnositelja zahtjeva da za namjeravani zahvat
u prostoru određen opisom i idejnim rješenjem ili idejnim projektom, odnosno
stručnom podlogom za izdavanje lokacijske dozvole provede postupak procjene
utjecaja na okoliš kad je to određeno posebnim propisima."

Članak 32.

U članku 39. riječi: "pribavljene dokumentacije i" zamjenjuju se riječju:
"pribavljenih".

Članak 33.

Iza članka 40. dodaje se članak 40a. koji glasi:

"Članak 40a.

Za zahvate u prostoru iz članka 34. stavka 3. alineje 1. ovoga Zakona
tijelo državne uprave nadležno za poslove prostornog uređenja izdaje izvod
iz detaljnoga plana uređenja."

Članak 34.

U članku 41. stavku 2. riječi: "općine, odnosno grada" zamjenjuju se
riječima: "općine i grada, odnosno prostornim planom Grada Zagreba".

Članak 35.

U članku 42. stavku 1. riječi: "općine odnosno grada" zamjenjuju se
riječima: "općine i grada, odnosno prostornoga plana Grada Zagreba".

Članak 36.

Članak 43. mijenja se i glasi:

"Parcelacija građevinskog zemljišta u svrhu osnivanja građevne čestice
provodi se u skladu s lokacijskom dozvolom ili detaljnim planom uređenja
ako se na čestici predviđaju zahvati u prostoru.

Kada je za postojeću građevinu za koju nije utvrđena građevna čestica
potrebno utvrditi zemljište nužno za redovnu uporabu te građevine, oblik
i veličinu te građevne čestice određuje tijelo državne uprave iz članka
35. ovoga Zakona.

Akt o parcelaciji građevinskog zemljišta provodi se u katastru zemljišta
sukladno posebnim propisima te o pribavljenoj potvrdi tijela državne uprave
iz članka 35. ovoga Zakona o njegovoj usklađenosti s lokacijskom dozvolom,
odnosno detaljnim planom uređenja, odnosno s uvjetima iz stavka 2. ovoga
članka."

Članak 37.

U glavi: "V. NADZOR" broj: "V." zamjenjuje se brojem: "VI."

Članak 38.

U članku 47. stavku 1. iza riječi: "inspekcija" dodaje se riječ: "Ministarstva".

U stavku 2. iza riječi: "obavlja" dodaju se riječi: "viši urbanistički
inspektor i".

Članak 39.

Članak 48. mijenja se i glasi:

"Radi provedbe nadzora nad poslovima koje obavljaju nadležna tijela
državne uprave, tijela jedinica lokalne samouprave i pravne osobe inspektor
može od odgovorne osobe, odnosno od ovlaštenog arhitekta koji samostalno
obavlja stručne poslove prostornog uređenja zahtijevati da:

- omogući obavljanje pregleda u radnim prostorijama nadležnog tijela,
odnosno pravne osobe i ovlaštenog arhitekta

- dostavi u određenom roku na uvid sve podatke i dokumentaciju potrebnu
u provedbi nadzora

- izvijesti o poduzetim mjerama otklanjanja utvrđenih nedostataka."

Članak 40.

U članku 49. stavku 1. alineja 1. mijenja se i glasi:

" - otklanjanje utvrđenih nepravilnosti u izradi i postupku donošenja
dokumenata praćenja stasnja u prostoru i dokumenata prostornog uređenja,".

U alineji 2. iza riječi: "osoba" dodaju se riječi: "ili ovlašteni arhitekt
koji samostalno obavlja stručne poslove prostornog uređenja".

Iza stavka 1. dodaje se stavak 2. koji glasi:

"U slučaju iz stavka 1. alineje 1. ovoga članka urbanistički inspektor
odredit će primjereni rok za otklanjanje nepravilnosti."

Članak 41.

U članku 50. stavku 1. iza riječi: "da" dodaje se riječ: "se".

U alineji 1. iza riječi: "protivno" dodaju se riječi: "ovom Zakonu"
i stavlja se zarez.

Iza alineje 1. dodaje se nova alineja 2. koja glasi:

" - rješenje o zadržavanju objekata u prostoru doneseno protivno Zakonu
o postupanju s objektima građenim protivno prostornim planovima i bez odobrenja
za građenje ("Narodne novine", br. 22/92.) ili Zakonu o prestanku važenja
Zakona o postupanju s objektima građenim protivno prostornim planovima
i bez odobrenja za građenje ("Narodne novine", broj 33/95.)".

U dosadašnjoj alineji 2. koja postaje alineja 3. iza riječi: "dozvolom"
dodaju se riječi: "ili izvodom iz detaljnog plana uređenja".

U stavku 2. riječi: "godine dana" zamjenjuju se riječima: "dvije godine".

Članak 42.

Članak 52. mijenja se i glasi:

"Za višeg urbanističkog inspektora može se imenovati diplomirani inženjer
arhitekture ili građevinarstva s najmanje 10 godina radnog iskustva i položenim
stručnim ispitom.

Za urbanističkog inspektora može se imenovati diplomirani inženjer arhitekture
ili građevinarstva s najmanje 5 godina radnog iskustva i položenim stručnim
ispitom.

Osim uvjeta iz stavka 1. i 2. ovog članka inspektor mora ispunjavati
i uvjete iz Zakona o državnim službenicima i namještenicima i o plaćama
nositelja pravosudnih dužnosti ("Narodne novine", br. 74/94., 86/94. i
7/95.)."

Članak 43.

U glavi: "VI. KAZNENE ODREDBE" broj: "VI." zamjenjuje se brojem: "VII.".

Članak 44.

U članku 53. stavku 1. riječi: "protuvrijednosti domaće valute od 2.500
do 10.000 DEM" zamjenjuju se riječima: "iznosu od 10.000,00 do 35.000,00
kuna".

U stavku 2. riječi: "protuvrijednosti domaće valute od 500 do 2.500
DEM" zamjenjuju se riječima: "iznosu od 2.000,00 do 10.000,00 kuna".

Članak 45.

Iza članka 53. dodaju se članci 53a., 53b. i 53c. koji glase:

"Članak 53a.

Novčanom kaznom u iznosu od 10.000,00 do 35.000,00 kuna kaznit će se
za prekršaj pravna, odnosno fizička osoba ako izradi stručnu podlogu ili
nacrt prijedloga prostornog plana protivno ovom Zakonu ili posebnim zakonima
i propisima donesenim na osnovi tih zakona (članak 30. i 34.).

Za prekršaj iz stavka 1. ovoga članka kaznit će se novčanom kaznom u
iznosu od 2.000,00 do 10.000,00 kuna i odgovorna osoba u pravnoj osobi.

Članak 53b.

Za prekršaj iz članka 53a. ovoga Zakona počinjen drugi puta uz novčanu
kaznu izreći će se mjera oduzimanja dozvole za obavljanje djelatnosti u
trajanju od šest mjeseci, a za prekršaj počinjen treći puta uz novčanu
kaznu izreći se i mjera oduzimanja dozvole za obavljanje djelatnosti od
tri do pet godina.

Članak 53c.

Novčanom kaznom u iznosu od 5.000,00 do 10.000,00 kuna kaznit će se
za prekršaj pravna ili fizička osoba koja onemogući obavljanje pregleda
urbanističkog inspektora ili ne dostavi u određenom roku na uvid sve podatke
i dokumentaciju potrebnu u provedbi nadzora (članak 48.).

Za prekršaj iz stavka 1. ovoga članka kaznit će se novčanom kaznom u
iznosu od 1.000,00 do 5.000,00 kuna i odgovorna osoba u pravnoj osobi."

Članak 46.

Članak 54. mijenja se i glasi:

"Novčanom kaznom u iznosu od 3.500,00 do 20.000,00 kuna kaznit će se
za prekršaj pravna, odnosno fizička osoba ako izradi parcelacijski elaborat
protivno detaljnom planu uređenja ili lokacijskoj dozvoli.

Za prekršaj iz stavka 1. ovoga članka kaznit će se novčanom kaznom u
iznosu od 2.000,00 do 5.000,00 kuna i odgovorna osoba u pravnoj osobi."

Članak 47.

Članak 55. mijenja se i glasi:

"Novčanom kaznom u iznosu od 5.000,00 do 10.000,00 kuna kaznit će se
za prekršaj pravna osoba ako u propisanom roku ne donese i ne dostavi tijelu
nadležnom za izdavanje lokacijskih dozvola odluku iz članka 38. stavka
2. ovoga Zakona.

Za prekršaj iz stavka 1. ovoga članka kaznit će se novčanom kaznom u
iznosu od 1.000,00 do 5.000,00 kuna i odgovorna osoba u pravnoj osobi."

Članak 48.

U glavi: "VII. PRIJELAZNE I ZAVRŠNE ODREDBE" broj: "VII." zamjenjuje
se brojem: "VIII."

Članak 49.

Prostornim planom u smislu članka 57. stavka 1. Zakona o prostornom
uređenju ("Narodne novine", br. 30/94.) podrazumijeva se i Odluka o građevinskom
području.

Iznimno od članka 57. stavka 1. Zakona o prostornom uređenju ("Narodne
novine", br. 30/94.) prostorni plan općine i Grada Zagreba i Odluka o građevinskom
području ostaje na snazi do donošenja prostornih planova uređenja svih
općina i gradova na području obuhvata tih planova, odnosno odluka, odnosno
prostornog plana županije.

O prijedlogu izmjene, dopune i stavljanju izvan snage prostornog plana
iz članka 57. stavka 1. Zakona o prostornom uređenju ("Narodne novine",
br. 30/94.) provodi se postupak javne rasprave i pribavlja suglasnost županijskog,
odnosno Gradskog ureda nadležnog za poslove prostornog uređenja na način
propisan odredbama članka 15. ovoga Zakona.

Odluku o izmjenama, dopunama i stavljanju izvan snage Odluke o građevinskom
području donosi županijska skupština.

Članak 50.

Županije koje nisu do stupanja na snagu ovoga Zakona osigurale županijskim
zavodima uvjete za obavljanje poslova iz članka 4. ovoga Zakona dužne su
to učiniti u roku od 90 dana od dana stupanja na snagu ovoga Zakona.

Članak 51.

Županije, općine i gradovi koji nisu do stupanja na snagu ovoga Zakona
donijeli izvješće o stanju u prostoru i program mjera dužni su ih donijeti
u roku od 90 dana od dana stupanja na snagu ovoga Zakona.

Članak 52.

Županije i Grad Zagreb dužni su donijeti prostorni plan županije, odnosno
Grada Zagreba do 31. 12. 1999.

Općine i gradovi dužni su donijeti prostorni plan uređenja općine odnosno
grada do 31. 12. 2000.

Grad Zagreb, općine i gradovi dužni su donijeti Generalni urbanistički
plan do 31. 12. 2000.

Ako županije, Grad Zagreb, gradovi i općine ne izrade i ne donesu prostorne
planove iz stavka 1., 2. i 3. ovoga članka u propisanom roku, Ministarstvo
će osigurati izradu tih planova na njihov trošak.

Članak 53.

Prostorne planove i dokumente prostornog uređenja iz članka 13. stavka
1. točke 2. alineje 6. i točke 3. Zakona o prostornom uređenju ("Narodne
novine", br. 30/94.) čija je poterba izrade određena programom mjera ili
čija izrada je u tijeku predstavnička tijela županije, Grada Zagreba, općina
i gradova mogu donijeti kao prostorne planove iz članka 10. ovoga Zakona.

Planovi i dokumenti iz članka 13. stavka 1. točke 2. alineje 6. i točke
3. Zakona o prostornom uređenju ("Narodne novine", br. 30/94.) koji su
donijeti do stupanja na snagu ovoga Zakona uskladit će se s odredbama ovoga
Zakona u roku od dvije godine od dana stupanja na snagu ovoga Zakona, a
ako se ne usklade, istekom toga roka prestaju biti na snazi.

Članak 54.

Provedbeni urbanistički planovi koji su na snazi, a doneseni su prije
stupanja na snagu Zakona o prostornom uređenju ("Narodne novine", br. 30/94.)
smatraju se detaljnim planovima uređenja iz članka 9. ovoga Zakona.

Članak 55.

Postupci pokrenuti po članku 34. i 50. Zakona o prostornom uređenju
("Narodne novine", br. 30/94.) dovršit će se prema odredbama toga Zakona.

Članak 56.

Obvezuje se ministar da propise iz članka 4. i 23. ovoga Zakona donese
u roku od 2 mjeseca od dana stupanja na snagu ovoga Zakona, a propise iz
članka 21. i 26. ovoga Zakona u roku od 6 mjeseci od dana stupanja na snagu
ovoga Zakona.

Do donošenja propisa iz članka 21. ovoga Zakona javna rasprava provodit
će se prema odredbama statuta, odnosno programa mjera županija, Grada Zagreba,
općina i gradova.

Članak 57.

Obvezuje se ministar da Pravilnik o izdavanju suglasnosti za upis u
sudski registar pravnih osoba koje obavljaju stručne poslove prostornog
uređenja ("Narodne novine", br. 93/94.) uskladi s odredbama ovoga Zakona
u roku od 90 dana od dana stupanja na snagu ovoga Zakona.

Članak 58.

Pravne osobe registrirane za obavljanje stručnih poslova prostornog
uređenja dužne su uvjet iz članka 5. ovoga Zakona ispuniti u roku od 18
mjeseci od dana stupanja na snagu ovoga Zakona.

Pravnim osobama registriranim za obavljanje stručnih poslova prostornog
uređenja koje ne ispune uvjet iz članka 5. ovoga Zakona u roku propisanom
stavkom 1. ovoga članka prestaje pravo obavljanja djelatnosti.

Članak 59.

U svim odredbama Zakona o prostornom uređenju ("Narodne novine", br.
30/94.) riječi: "Slabor Republike Hrvatske" zamjenjuje se riječima: "Hrvatski
državni sabor" u odgovarajućem padežu.

Članak 60.

Ovlašćuje se Odbor za zakonodavstvo Zastupničkog doma Hrvatskoga državnog
sabora da utvrdi i izda pročišćeni tekst ovoga Zakona.

Članak 61.

Ovaj Zakon stupa na snagu osmog dana od dana objave u "Narodnim novinama".

Klasa: 350-01/93-01/01
Zagreb, 24. travnja 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 68/1998-816